În fiecare an, prețurile legumelor și fructelor cresc la început de post. Anul acesta, începutul de post ortodox coincide cu Săptămâna Mare catolică, iar comercianții spun că acesta este motivul scumpirii.
Luni, 18 martie 2024, a fost prima zi din cel mai lung post al ortodocșilor, postul Paștelui. Acesta durează nu mai puțin de 7 săptămâni, cu o întrerupere în 25 martie 2024, de Bunavestire, când este dezlegare la pește.
Pentru că în anii precedenți au trăit de mai multe ori această experiență, brașovenii sunt convinși că intrarea în post va aduce scumpiri la produsele care se consumă în această perioadă.
"Acum încep cu ridichile și am luat și varză. Prețurile sunt un pic mai «frumoase» decât până acum, dar nu avem ce face, ne adaptăm. Au crescut față de zilele trecute, dar nu foarte mult și așa e în ultima vreme, cresc mereu", spune un bărbat venit la cumpărături la piață.
"Eu n-am luat pentru post, eu am luat pentru că vreau să fac plăcintă cu mere, salată și așa mai departe. Am luat și morcovi, să sperăm că mâncăm sănătos. Au crescut prețurile față de săptămâna trecută, dar foarte puțin", a spus o femeie.
"Toate sunt scumpe, mai ales la pensia noastră. Nu știu dacă au crescut prețurile pentru că nu prea vin la piață", a spus o pensionară.
Producătorii din piețe spun că lucrurile nu stau deloc așa și chiar sunt revoltați că au văzut știri în care se vorbea de scumpiri importante la alimentele de post.
"De post, avem mere, pere, prune, iar legume cartofi, ceapă, ardei. La noi nu s-a scumpit nimic, banii de anul trecut sunt și anul ăsta", spune unul dintre producători.
"Am văzut la știri că s-au scumpit produsele de post. Poate au scumpit la hipermarketuri, dar aici, la noi, sunt aceleași prețuri, cu toate că au crescut cheltuielile noastre, pentru că toate s-au scumpit", a spus una dintre femeile venite cu legume la piață, să le vândă.
Singurii care nu au mai schimbat prețurile de foarte mulți ani sunt cei care vând urzici și leurdă în afara pieței. Probabil că și în cazul lor cantitatea s-a redus, dar prețul este cel cunoscut de mulți ani: trei la zece lei, indiferent că e vorba de legătura de urzici sau de leurdă.
La una din piețele mari ale Brașovului se găsesc gulii cu 6 lei, pătrunjel rădăcină cu 15 lei, ceapa verde cu 2 lei 50, verdeața 2 lei, varza de Hălchiu 6 lei, loboda și leurda din aceeași zonă 2 lei fiecare, sfecla roșie 4 lei, ardei gras roșu 15 lei, broccoli 5 lei, roșii între 5 și 18 lei, castraveți 10 lei, cartofi cu 4 lei și multe altele.
Cei care au aprozare spun că, într-adevăr, în această perioadă ar exista scumpiri din cauza faptului că în Europa de Vest, acolo de unde sunt importate foarte multe dintre produsele agricole, este Săptămâna Mare și Paștele Catolic ar aduce și scumpiri. Numai că, în ceilalți ani, postul începea cu mult înainte de Paștele Catolic.